|  |  |
| --- | --- |
| КЕЛІСІЛДІҚарағанды облысы Білім беруді дамытудың ОӘО директорының орынбасары\_\_\_\_\_\_\_\_\_\_\_\_\_Г.С. Көпбаева «\_\_\_\_»\_\_\_\_\_\_\_\_\_\_2015 ж. | БЕКІТЕМІНҚарағанды облысы Білім беруді дамытудың ОӘО директоры\_\_\_\_\_\_\_\_\_\_Г.Ш. Қожахметова«\_\_\_\_»\_\_\_\_\_\_\_\_\_\_2015 ж. |

**Діни экстремизмнің алдын алу бойынша**

**«Ерекшеліктер әлемі» облыстық дистанционды үздік видеоролик байқауының ережесі**

1. **Жалпы ережелер**

1.1. Осы ереже жастар арасында діни экстремизмнің алдын алу бойынша «Ерекшеліктер әлемі» облыстық үздік видеоролик байқауының (әрі қарай–Байқау) мақсатын, міндеттерін, ұйымдастыру ретін, оның қатысушыларына қойылатын талаптарды, қатысушыларды бағалау критерийлерін, қорытындыларын шығару және жеңімпаздарды марапаттау тәртібін белгілейді.

1.2. Байқау білім беру ұйымдарындағы жоғарғы сынып оқушыларымен бірге педагогтердің кәсіби-шығармашылық әлеуетін жандандыруға, тәрбие беру ісінде тиімді пайдалануға бағытталған.

1.3. Байқаудың мақсаттары:

- Қазақстан Республикасында 2013-2017ж.ж. арналған діни экстремизм және терроризмге қарсы әрекет ету бойынша Мемлекеттік бағдарламаны білім беру ұйымдарында жүзеге асыру;

- білім беру ұйымдарында педагогтердің діни экстремизмнің алдын алу бойынша жұмыстарының тиімділігін арттыру.

1.4. Байқаудың міндеттері:

- оқушылардың креативтілік деңгейін дамыту және оқу-тәрбие үдерісін байыту;

- білім беру ұйымдары педагогтерінің шығармашылық, іскерлік белсенділігін ынталандыру және кәсіби шеберлігін арттыру;

- білім беру ұйымдары педагогтерінің жұмысындағы инновациялық әдістерді тарату.

1.5. Байқаудың ұйымдастырушылары мен құрылтайшылары Қарағанды облысының білім басқармасы, Қарағанды облысы білім беруді дамытудың оқу-әдістемелік орталығы болып табылады.

1.6. Облыстық байқаудың әзірленуіне және өткізілуіне Қарағанды облысы білім беруді дамытудың оқу-әдістемелік орталығы басшылық етеді. Мекен-жайы: Қарағанды қаласы, С.Сейфуллин көшесі, 8/2. Байланыс телефоны: 8 (7212) 50-61-16, е-mail: umc\_ro\_karaganda@mail.ru. Қосымша білім беру және ұйымдастырушылық-тәрбиелік инициативаларды дамыту бөлімі.

**2. Байқауды ұйымдастыру**

2.1. Байқау 2015-жылдың 10-желтоқсанынан 2016-жылдың 25-ақпанына дейін екі кезеңде өткізіледі:

бірінші кезең: байқау материалдарын қабылдау – 10.12.2015ж. бастап 15.02.2016ж. дейін

екінші кезең: байқау қорытындысын шығару және жеңімпаздарды марапаттау – 16.02.2016ж. бастап 25.02.2016ж. дейін.

2.2. Байқауды ұйымдастыру, өткізу және қорытындыларын шығару үшін ұйымдастыру комитеті мен қазылар алқасы құрылады.

2.3. Ұйымдастыру комитеті байқау туралы ақпаратты тарату, шығармашылық жұмыстарды байқауға жіберу мерзімін белгілейді, қазылар алқасының жұмысын қамтамасыз етіп, Байқау жеңімпаздарын марапаттаудың нысандары мен тәртібін белгілейді.

**3. Қатысушыларға қойылатын талаптар**

**Байқаудың өткізілу шарттары**

3.1. Байқауға білім беру ұйымдарынан атқаратын лауазымына, жасына және біліміне шектеусіз, жұмыс өтіліне қойылатын талапсыз жоғарғы сынып оқушыларымен бірге педагогтер қатыса алады. Байқау жұмыстары қазақ және орыс тілдерінде қабылданады.

3.2. Байқауға қатысуға өтінім, байқау материалдары электронды тасымалдағышта (DVD дискде) 3.3. тармаққа сәйкес ҚО ББД ОӘО-на, «Қосымша білім беру және ұйымдастырушылық-тәрбиелік инициативаларды дамыту» бөлімі, №303 кабинетке «Ерекшеліктер әлемі» байқауы белгісімен ***2016 жылдың 15 ақпанына дейін*** жолданады.

3.3 Байқауға қатысу үшін:

- аудандық, қалалық әдістемелік кабинет меңгерушісінің растауымен ұсынылатын өтінімде келесі ақпараттар қамтылады:білім беру ұйымының атауы; педагог қызметкер(лер)дің тегі, аты, әкесінің аты толығымен, лауазымы, жұмыстың тақырыбы; байланыс телефондары, Е-mail; оқушының тегі, аты, әкесінің аты толығымен, сыныбы.

- байқауға ұсынылған жұмыс DVD дискде 1 дана келесі талаптарға сәйкес ұсынылады:

3.3.1. Видеоның форматы: DVD, MPEG4.

3.3.2. Видеороликтің минималды рұқсат етілетін көлемі – 720х480 (12:8см).

3.3.3. Видеороликтің ұзақтығы: 8 - 15 минутқа дейін.

3.3.4. Видеороликтің рәсімделуі: бастапқы кадрларында автор(лар)дың аты-жөні, білім беру ұйымының атауы, сынып/топ (мамандығы), видеороликтің атауы жазылған ақпарат болуы тиіс.

3.3.5. Видеороликтің монтажы және түсірілімінде арнайы бағдарламалар мен құралдарды қолдану – қатысушылардың өз қалауына байланысты.

3.3.6. Қатысушылар видероликтің жанрын қатысушылар өздері анықтайды: сұхбат, репортаж, видеоклип, мультфильм және т.б.

3.3.7. Видеороликте фотосуреттер қолданылуы мүмкін.

3.3.8. Байқауға жарнамалық сипаттағы, басқа адамдардың ар-намысы мен сезімдерін қорлайтын, байқау тақырыбына сай емес видеороликтер қабылданбайды.

3.4. Авторлар байқауға материалын ұсына отырып оны өздері орындағанына, видеороликтерді жасау кезінде қолданылған фото-, видео және графикалық материалдар үшінші жақтың авторлық құқықтарын бұзбайтынына кепілдік береді. Авторлық құқықтар бұзылған жағдайда материал байқаудан шығарылады.

3.5. Байқауға қатысқан авторлар байқауға ұсынылған видеороликтерді ұйымдастыру комитетінің жариялауына және оларды коммерциялық емес мақсаттарда қолдануға келісім береді.

3.6. Белгіленген мерзімнен кешіктіріп ұсынылған материалдар қарастырылмайды.

3.7. Байқауға ұсынылған шығармашылық жұмыстарды бағалау критерийлері:

- ұсынылған шығармашылық материалдардың нысаны мен мазмұнының байқау тақырыбына сәйкестігі.

- тақырыпты ашу деңгейі;

- авторлық шешімдер мен ерекше идеялар;

- материалдардың қоғамдық-әлеуметтік маңыздылығы;

- дыбыстық сүйемелдеу, видео әсерлердің болуы;

- жалпы эмоционалды қабылдау.

3.8. Байқауға қатысуға ұсынылған құжаттар мен шығармашылық материалдар пакеті рецензияланбайды және қайтарылмайды.

**4. Қорытындыларды шығару және марапаттаулар**

4.1. Байқауға ұсынылған шығармашылық жұмыстарды білікті қазылар алқасы бағалайды.

4.2. Қазылар алқасы байқауға ұсынылған шығармашылық жұмыстарды қабылдайды, қарайды және жеңімпаздарды анықтайды.

4.3. Қазылар алқасының шешімі талқыға салынбайды, тиісті хаттамамен рәсімделеді.

4.4.  Байқау жеңімпаздары І, ІІ, ІІІ дәрежелі дипломдармен, алғыс хаттармен марапатталады.

4.5. Байқаудың қорытындысы 2016 жылдың ақпан айының соңына дейін ҚО ББД ОӘО-ның [www.[umckrg.gov.kz](http://www.kz).](http://www.rnpbMONRK.kz) сайтында және «Ізденіс» газетінде жарияланатын болады.